[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 29.10.2009

COM(2009)598 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ

относно функционирането на системата на Европейските училища през 2008 г.

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ

относно функционирането на системата на Европейските училища през 2008 г.

Въведение

През 2008 г. Комисията, в тясно сътрудничество с офиса на Генералния секретариат и финландското и шведското председателство[1], положи много усилия в работата, необходима за постигане на напредък в процеса на реформа на системата на Европейските училища (СЕУ), започнала през 2005 г. по инициатива на Комисията и на Европейския парламент.

Тази реформа има за цел да направи системата по-ефикасна и по-отворена. От съществено значение бе както да се предостави по-добро обслужване на персонала, така и да стане възможно по-широкото разпространение на европейската учебна програма като водещ елемент за повишаване на европейското самосъзнание у младите хора и насърчаването в училищата в Европейския съюз на ценности като многообразието и отвореността.

Затова през април 2009 г. Комисията със задоволство приключи този амбициозен процес. Тази реформа представлява не само опростяване и подобряване на управлението на Европейските училища (ЕУ), но така установената рамка ще позволи в бъдеще на всички деца, чиито родители работят в европейските институции и агенции, да получат възможност да учат по програма, в края на която се получава европейска диплома за средно образование. Това важи за някои ученици от училището в Парма, признато през 2007 г., които ще положат европейска матура през сесията през 2009 г. Комисията прикани държавите-членки (ДЧ) да въведат програмата и европейската матура възможно най-широко в своите национални училища.

На практика и в очакване на прилагането на реформата, недостатъците на сегашната система продължиха през 2008 г. Комисията продължава да бъде много ангажирана с проблемите, свързани с големия брой ученици в ЕУ в Брюксел, и с ограничителната политика на записвания, която следователно трябваше да бъде запазена. Тя е ангажирана и с увеличилите се случаи на неспазване от някои ДЧ на задълженията им по силата на конвенцията относно статута на ЕУ. Комисията предприе строги мерки спрямо някои ДЧ, които не са спазили задълженията си, и разшири политическите си контакти с цел да намери подходящите решения.

Важни промени, настъпили през 2008 г.

Преглед на общото положение в Европейските училища

През 2008 г. системата наброяваше 21 649 ученици, приети в 14 училища в 7 страни[2].

Брюксел

Временното училище в Berkendael продължи да се пълни в очакване на окончателната сграда на четвъртото училище в Лакен. Белгия потвърди ангажимента, според който училището в Лакен ще бъде напълно готово да започне да функционира през 2012 г. До момента на предаване на сградите от този обект, допълнителното пространство, необходимо за ЕУ, трябва да се осигури от белгийските власти.

Поради големия брой ученици политиката на записване през последните години бе много ограничителна, особено за учениците, чиито родители не са от персонала на Общността. Комисията съжалява, че тази ограничителна политика трябва да се запази поради липсата на инфраструктура.

През януари 2008 г. Висшият съвет (ВС) на ЕУ единодушно прие да започне диалог с белгийските власти относно пето ЕУ в Брюксел. През юли 2008 г. кабинетът на министър-председателя Льотерм, кабинетът на заместник-председателят Калас и Генералният секретар на Европейските училища (ГСЕУ) постигнаха съгласие относно бъдещия приблизителен брой на учениците в Брюксел. Според тези цифри в средносрочен план ще бъде необходимо пето училище.

Тъй като постоянните дискусии относно капацитета на ЕУ затрудняват преговорите с белгийската държава, бе уговорено[3] да се направи одит на капацитета на ЕУ в Брюксел, който ще позволи да се оцени необходимата инфраструктура в зависимост от бъдещите потребности. По време на своето заседание през октомври 2008 г. ВС даде съгласието си за публикуване на покана за участие в търг за извършването на този одит и за разпределянето на разходите[4] чрез конвенция за съфинансиране.

Комисията напомни, че този одит е напълно независим от временните допълнителни нужди от оборудване в очакване на откриването на училището в Лакен и че фактът, че резултатите от одита няма да са готови преди 2010 г., не може да оправдае закъснението в доставката на това оборудване.

Действие на Централния орган за прием в Брюксел

Генералният секретар на Европейските училища (ГСЕУ) представи на ВС през октомври 2008 г. подробен доклад за политиката и кампанията за прием за 2008—2009 г. и заключи, че Централният орган е изпълнил мандата си със записването на 9 048 ученици[5] в ЕУ в Брюксел. В началото на учебната година през 2008 г. в Брюксел IV бяха записани 438 ученици[6]. От друга страна 200 ученици отказаха предложения им прием, като перспективата за прехвърляне в Лакен продължава да бъде един от мотивите за отказ.

Политиката на записване за 2009—2010 г.[7] има за приоритетна цел равномерното разпределение на учениците между четирите ЕУ. По искане на Комисията ВС одобри и наличието на един представител на бъдещите родители като наблюдател на заседанието на Централния орган за прием, по време на което ще бъде определена политиката на записване в брюкселските ЕУ за 2009—2010 г.

Комисията подчерта своето желание да разработи процедурата за онлайн записване. За новата учебна година през 2009 г. родителите вече можеха да въвеждат молбите си чрез електронен формуляр.

Сигурност

Надхвърлянето на номиналния капацитет на прием в три от четирите ЕУ в Брюксел тревожи Комисията поради отражението, което това може да има върху сигурността, а именно в случай на евакуация, на учениците и персонала на училищата.

По време на административните съвети (АС) на ЕУ в Брюксел през февруари 2008 г. Комисията потвърди искането си за провеждане на учебна евакуация в присъствието на пожарникари, за да се направи оценка на сигурността на сградите и на броя на учениците, при който условията за сигурност могат да бъдат спазвани. Тези учебни евакуации бяха проведени в ЕУ в Брюксел през 2008 г. Службата за противопожарна отбрана и спешна медицинска помощ на регион Брюксел-столица направи някои препоръки, без обаче да уточнява максималния брой ученици, за които може да се гарантира безопасност. Тя подчерта, че паркирането на автобуси и коли във вътрешния двор на ЕУ Брюксел II-Woluwe затруднява достъпа на противопожарните служби, като евакуираните лица също пречат на достъпа. Това позволи на Комисията отново да открие преговорите за автобусен паркинг на ЕУ Брюксел II-Woluwe и да стигне през януари 2009 г. до подписването от министър-председателя на регион Брюксел-столица на разрешително за строеж, с което се приключва досието, отворено от 2002 г. Освен това одитът на капацитета на ЕУ ще включва условия за сигурност.

През 2008 г. Комисията също допринесе в рамките на Плана за непрекъснатостта на дейностите по сигурността (Security business continuity plan) за изготвянето на насоки относно каналите на комуникация между институциите и ЕУ в случай на криза.

Люксембург

В Люксембург двете ЕУ продължиха да съществуват съвместно в квартала Kirchberg. ЕУ Люксембург I за съжаление не можа да се възползва от новата спортна зала, чието завършване бе предвидено през септември 2008 г., което усложни организирането на часовете. Залата трябваше да е готова за началото на учебната година 2009.

Люксембургските власти обявиха, че през 2011 г. ще предоставят помещенията, предвидени за постоянното училище Люксембург II[8], строителните работи по които започнаха официално в края на март 2009 г. Всяко забавяне на датата на предаване на обекта ще води до допълнително утежняване на сегашните трудности, свързани с големия брой ученици. Политиката на записване на двете ЕУ през следващите години ще трябва тогава да стане още по-ограничителна спрямо учениците, чиито родители не са от персонала на Общността.

Асоциациите на родителите продължават да защитават разпределението на учениците по възрастови групи вместо по езикови секции между ЕУ Люксембург I и Люксембург II. Люксембургските власти ясно посочиха на ВС през април 2009 г., че са против всяка промяна в планираната структура.

Други ЕУ

Аликанте

ЕУ в Аликанте бе създадено за децата на служителите от Службата за хармонизиране в областта на вътрешния пазар (OHMI)[9]. Броят на учениците, чиито родители са служители на Общността, нарасна с 2 % спрямо 2007 г. и представлява почти 42 % от общия брой ученици. Това увеличение на учениците е на ниво детска градина и основно образование.

Берген

Броят на учениците в ЕУ в Берген остана стабилен през 2008 г. спрямо предходните две години. Що се отнася до инфраструктурата, Комисията изрази съжаление по време на Административните съвети, че обновяването и осигуряването на сигурността на научните зали, което трябваше да се направи от няколко години, още не е осъществено от държавата домакин.

Кълам

Броят на учениците в училището, което през 2008 г. отбеляза своята 30-годишнина, остана стабилен.

В резултат на решението на ВС от април 2007 г. да закрие постепенно в период от седем години, считано от 2010 г., ЕУ в Кълам като ЕУ от тип I, през юни 2008 г. Административният съвет на ЕУ предложи сценарий за постепенно закриване, който отчита както качеството на образованието, така и интересите на служителите в ЕУ.

ВС през октомври 2008 г. възложи на ГСЕУ да направи анализ на последиците от предложения от ВС сценарий, както за персонала, така и за финансовите аспекти. Този анализ бе представен на ВС през януари 2009 г., който го одобри.

Едновременно с това британските власти работят по проект за интегриране на училището в Кълам в националната програма за „академии“, които са учебни заведения, финансирани от държавата.

Франкфурт

През юли 2008 г. Италия уведоми ГСЕУ, че ще спре да прави специфичната вноска, дължима в съответствие с тристранното споразумение, подписано през 2002 г. с Европейската централна банка (ЕЦБ) и ЕУ с цел създаване на италианската секция. Италия преразгледа своята позиция и в началото на 2009 г. внесе искане за уреждане на положението на италианската секция, като децата на служителите на ЕЦБ представляват под 27 % от учениците. Комисията поиска да се направи задълбочен анализ преди провеждането на дискусии относно тристранното споразумение.

Карлсруе

През 2008 г. броят на учениците в ЕУ отбеляза леко увеличение, главно дължащо се на наличието на мултинационални компании в региона. Учениците от категория 2[10] представляват 29 % от учениците, докато децата на служителите на европейските институции продължават да бъдат само около 16 %. Освен това ЕУ се ползва от постоянната и добре дошла финансова подкрепа на властите на град Карлсруе и на провинция Баден-Вюртемберг. През март 2009 г. бе открит нов стол за хранене.

Мол

През януари 2008 г. ВС одобри създаването на английска езикова секция в ЕУ в Мол от септември 2008 г. Тази секция в момента наброява 214 ученици[11]. Успехът на тази нова езикова секция доведе до намаляване на броя ученици в останалите секции на основните езици[12]. Ако тази тенденция продължи, жизнеспособността на френската и немската секция ще бъде поставена под въпрос. Създаването на допълнителна езикова секция не оказа влияние върху броя деца на персонала на европейските институции, записани в ЕУ в Мол, който остана същият[13].

Мюнхен

Броят ученици в ЕУ в Мюнхен не спира да расте и въпросът с инфраструктурата става особено чувствителен, тъй като временните допълнителни помещения съкратиха наличните общи части и препречиха на преминаването на някои места. Новите окончателни помещения на сегашното място ще бъдат доставени със закъснение от 6 месеца[14], но немските власти ефикасно отговориха на очакванията на ЕУ, като предложиха допълнително адаптирано помещение в Перлах в близост до сегашното училище, за да разположат там помещения, които отговарят на допълнителните потребности на учениците.

Варезе

Във Варезе най-важният проблем продължава да бъде неподходящата инфраструктура. Въпреки няколкократните искания на ГСЕУ и на заместник-председателя Калас за допълнителен бюджет от 2006 г. насам и петицията, подписана от над 1200 родители, италианските власти не са отговорили на искането. Точно обратното, те намалиха размера на обичайната си вноска за поддръжка на сградите. Финансовото състояние на стола за хранене, който вече се управлява от кооперация на родители, е добро.

Задължения на приемните страни

Предоставяне на необходимата инфраструктура

Белгия

Белгийските власти потвърдиха няколкократно през 2008 г., че осигуряването на окончателните помещения на четвъртото ЕУ в Брюксел ще се осъществи през 2012 г. Те уведомиха също ГСЕУ относно приемането през юли 2008 г. от Съвета на министрите на Кралство Белгия на бюджета, необходим за извършването на строителните работи и на подготвителните дейности, а именно премахването на азбеста през 2009 г. Въпреки това ще бъде задължително от началото на учебната 2010 година да бъдат предоставени временни помещения, при липсата на които някои молби за записване на деца на служители на Общността няма да бъдат приети.

Италия

Помещенията на ЕУ във Варезе са недостатъчни и неподходящи. Въпреки многото официални контакти, осъществени от ГСЕУ и заместник-председателя Калас през 2008 г. и обещанията на различни италиански отговорни лица, италианското правителство не е отпуснало необходимите бюджетни кредити.

Германия (Франкфурт)

ЕУ във Франкфурт, където броят на учениците продължава да расте, все още изпитва силен недостиг на помещения. В момента изглежда, че е невъзможно да се намери място за ЕУ, което да е близо до бъдещата сграда на Европейската централна банка (ЕЦБ), но се провеждат преговори, които да позволят разширяване на сегашните сгради, за да отговорят на нуждите на учениците. Дискусиите с градоначалството, които бяха трудни през 2008 г., като че ли напредват през 2009 г. Този въпрос остава главен приоритет през 2009 г.

Командироване на учители

Проблемът с това, че някои ДЧ не командироват учители се задълбочи през 2008 г. Броят на учителите, които не са командировани, бе 59 през годината 2008/2009[15], което доведе до допълнителен разход за сметка на бюджета на Общността. Действително, за да се заемат свободните работни места, които са резултат от недостига на командировани лица, бяха наети учители на местно равнище, финансовите последици от което са прехвърляне на разходите за тези служители от националните бюджети към бюджета на Съюза, за който внасят средства всички ДЧ, включително тези, които вече спазват своите задължения.

Процедура за нарушение

От октомври 2006 г. белгийските власти отказват да признаят задължението на Белгия да поеме разходите за обзавеждане и оборудване на ЕУ, разположени на нейна територия, а именно да плати фактурите за обзавеждането и за учебните материали, които са изпратени до нея от няколко ЕУ в Брюксел. Като се има предвид, че това поведение противоречи на основните правила от Договора за ЕО, Комисията откри процедура за нарушение, в резултат на която бе изпратено искане до Европейския съд през март 2009 г. Това показва твърдостта на Комисията по отношение на неспазването от ДЧ на техните задължения.

Бюджет и финанси за 2008 г.

За 2008 г. вноската, първоначално предвидена за ЕУ от бюджетния орган на ЕС, възлизаше на 144 млн. EUR от общата отпусната бюджетна сума от 257,9 млн. EUR.

Въз основа на установените приходи, последното разпределение на различните вноски за общия бюджет (без излишъка) бе следното:

- бюджет на ЕС: 56,4 % ;

- държави-членки: 22,1 % ;

- Европейска патентна служба[16]: 6,3 %

- споразумения за финансиране, изпълнени от предприятия, които са сключили споразумение с ЕУ за ученици от категория II: 5,7 %

- училищни такси за ученици от категория III (без връзка с европейските институции): 7,3 %

- други източници: 2,2 %.

Средногодишният разход за един ученик за всички ЕУ през 2008 г. възлиза на11 700 EUR. През последните две години частта от бюджета, която е предвидена за деца със специални образователни потребности (т.н. ,,деца SEN“)[17], се увеличи с 24%.

Управление и реформа

По време на срещата си през април 2008 г. в Хелзинки ВС реши да слее различните работни групи, създадени през 2007 г., с цел постигане на глобален подход към реформата, а именно:

1) рационализиране на глобалното управление на настоящата система с цел гарантиране, че решенията се вземат на подходящото равнище;

2) осигуряване на правилното разпределяне между ДЧ на разходите, свързани с функционирането на системата;

3) отваряне на системата, за да предлага европейска програма и матура в училищата, принадлежащи към националните образователни системи, където съществуват агенции/органи на ЕО (училища от тип II), или другаде, по инициатива на всяка заинтересована ДЧ (училища от тип III).

След четири години на деликатни преговори, ВС през април 2009 г. прие, без да се налага да променя настоящата конвенция, общо споразумение, свързано със следните елементи:

Автономност на ЕУ и местно управление

В рамките на реформата бе постигнато политическо съгласие за засилена автономност на ЕУ: все повече решения ще бъдат вземани на равнището на АС на ЕУ и родителите, които имат право на един глас от шест, ще имат по-голяма роля във вземането на решения. Тази автономност все пак ще бъде контролирана. Тя ще се впише в общата рамка, определена от ВС, която е част от годишния пътен лист на ЕУ, обхващащ поставените цели в областта на образованието и управлението, но също и задълженията за отчитане („отчетност“).

Управление на системата

Както поиска Комисията, реформата предвижда ново балансиране и опростяване на процеса на вземане на решения с изясняване на отговорностите на различните органи[18]. Тези елементи ще позволят на ВС да се съсредоточи главно върху политическите решения, а другите решения ще се вземат на съответните по-ниски равнища. Координационната роля на ГСЕУ ще се засили и той ще бъде подпомаган от председателствата на Комисията[19].

Задължения за отчитане

Определянето на отговорностите, както и задължението за отчитане („reporting“) на всеки орган ще позволи да се гарантира последователност в цялата система.

Споделяне на разходите между държавите-членки

Споделянето на разходите между държавите-членки чрез командироването на учители бе чувствителен политически въпрос, който е в периферията на процеса на реформа. Дебатите по време на заседанията на работната група по реформата през 2008 г. бяха трудни, като държавите-членки не проявиха голям ентусиазъм.

По време на ВС през април 2009 г. бе приет равнопоставен индикативен параметър, а именно пропорционалност между процента на служителите, назначени от една ДЧ, и процента на учениците в рамките на СЕУ с националност на тази ДЧ. В случай че няма достатъчен брой командировани учители, не може да се изисква пряка финансова компенсация, тъй като всички ДЧ официално се противопоставиха на това. Въпреки това с цел улесняване на участието на всички ДЧ в командироването, ВС одобри структурния подход, който създава възможност да се преподава на един от основните езици на системата[20] от учители, на които това не е майчин език, със стриктен контрол на езиковите способности преди назначаване.

В случай на недостатъчен брой командировани учители, Общността ще продължава да покрива разходите за назначаване на учителски състав. Това усилие на Общността ще бъде ясно определено и ще се контролира ежегодно. Комисията се надява, че подчертаването на този трансфер на разходи ще стимулира ДЧ да спазват задълженията си.

Отваряне на системата и реформа на матурата

Одобряване и финансиране на акредитираните училища

ВС прие принципа на отвореност на СЕУ с възможност за създаване на училища, акредитирани от ВС. Училищата от тип II и III са национални акредитирани училища, които предлагат европейска учебна програма и европейска матура, като спазват стриктни педагогически критерии. Те се различават от 14-те ЕУ, които съществуват в момента и които са от тип I. Училищата от тип II се намират в близост до институциите на ЕС или до агенциите, което позволява в тях да учат децата на служителите, докато това не се отнася за училищата от тип III.

ВС одобри и включването в конвенцията за акредитация на един нов член относно приноса към финансирането на училищата от тип II от Европейския съюз пропорционално на броя деца на служители на европейските институции и агенции в училището. Този принос ще се основава на прости, справедливи и предварително известни критерии и ще отчита различията в националните референтни разходи между ДЧ.

Благодарение на усилията, положени от някои ДЧ за подготвяне на процеса на отваряне, шест училища вече са акредитирани или са на път да бъдат акредитирани[21]:

Европейска матура

Едно от необходимите условия за отварянето на системата е реформата на европейската матура, за да се гарантира качеството, признаването ѝ в ЕС и повишаването на стойността ѝ, вече широко призната при достъп до висше образование.

ВС в Хелзинки одобри през април 2008 г. измененията, включващи акредитираните от ВС училища в споразумението от 1984 г. относно европейската матура. Училището в Парма има се ползва от временно споразумение, което ще влезе в сила за матурата през юни 2009 г.

Университетът в Кеймбридж извърши външна оценка на европейската матура по искане на ВС и окончателният доклад бе представен през април 2009 г. ВС създаде работна група, натоварена с изготвянето на реформата на матурата, чиято работа започна през 2009 г.

Комуникация, диалог и информация

През 2008 г. Комисията продължи да поставя ударението върху информацията и комуникацията с различните партньори, заинтересовани от ЕУ. Службите на Комисията се срещаха редовно с асоциациите на родителите и Местния комитет на персонала в Брюксел, за да осигурят ясен и пряк диалог с тях.

Информацията за персонала се осигурява чрез интранет. Редица статии бяха публикувани в седмичника за вътрешно разпространение „Commission en Direct“ с цел по-специално информиране на служителите със състоянието на реформите на СЕУ.

Заместник-председателят Калас се намеси няколкократно пред националните органи, компетентни за ускоряване на разрешаването на проблемите с ЕУ. Той се среща редовно със служителите на Комисията, за да отговори на техните притеснения относно ЕУ.

Председателят Жозе Мануел Барозу засегна темата за ЕУ в разговорите си с различни държавни ръководители, както и с представителите на персонала, а именно проблемите с прекалено големия брой ученици в ЕУ в Брюксел.

През 2008 г. Европейският парламент показа нарастващ интерес към ЕУ. Заместник-председателят Калас имаше повод да отговори на въпросите относно реформата, европейската матура, финансирането на ЕУ, часовете по религия, интеграцията на СЕУ в работата на мрежата Евридика, както и интеграцията на децата SEN[22].

Дейности за учениците със специални образователни потребности (SEN)

ЕУ продължиха усилията си за по-доброто интегриране на децата SEN3, за да могат тези деца да се интегрират в ЕУ, ако е необходимо с адаптирана учебна програма.

Комисията подкрепя напълно интегрирането на децата SEN, като предоставя необходимите средства, включително и финансови. От 2004 г. до 2008 г. бюджетът и броят на завършилите деца SEN се увеличи с над 50 %[23]. През септември 2008 г. 49 ученици SEN се записаха да положат изпитите за европейска матура през юни 2009 г.

Интергрупата за хора с увреждания към Европейския парламент гласува бюджетен резерв от 200 000,00 EUR, за да насърчи образованието на учениците SEN. Това позволи на ВС да започне външна оценка на действащата програма SEN, за да определи възможностите за подобрение.

Действие на председателствата на Европейските училища през 2008 г.: Финландия и Швеция

Финландското председателство през учебната 2007—2008 година съвпадна с важен етап от процеса на реформа в ЕУ, който се състои в изготвянето на разпоредби, необходими за конкретизиране на реформата.

През август 2008 г. шведското председателство замени финландското. Шведското председателство през учебната 2008—2009 година беше белязано с приключването на процеса на реформа на системата, започнал през 2005 г.

Бъдеще на системата

Като цяло процесът на реформа бе дълъг и сложен, тъй като винаги е трудно за дадена система да се реформира сама. Въпреки трудностите обаче решимостта на Комисията, както и на двете председателства и на Генералния секретар, позволиха преодоляването на затрудненията и запазването на основните цели на тази реформа.

Реформата на системата бе подкрепена от всеобщо споразумение по време на ВС през април 2009 г., както бе поискано от Европейския парламент и Комисията. Това споразумение бе представено на министрите на образованието, събрани в рамките на Съвет на 12 май 2009 г.

Словения, която ще поеме председателството на ЕУ през 2009—2010 г., ще трябва да приложи реформата: този процес трябва да приключи през септември 2009 г. по отношение на аспектите, които не налагат нормативни промени, и през септември 2010 г. — за тези, които налагат такива промени.

[1] Председателството на системата на европейските училища не следва същия ред като председателството на Европейския съвет.

[2] Тоест увеличение с 2,98 % спрямо 2007 г.

[3] По време на среща между кабинета Льотерм и кабинета Калас през май 2008 г.

[4] Между Комисията, офиса на Генералния секретар на Европейските училища и Администрацията на обществените сгради.

[5] Тоест 42 % от учениците в СЕУ.

[6] Тоест почти половината от максималния капацитет на временното училище в Berkendael.

[7] За която ВС взе решение през октомври 2008 г.

[8] В Bertrange/Mamer

[9] През 2008 г. близо 80 % от децата в училищна възраст на персонала на OHMI учеха в това ЕУ.

[10] Деца на служители на предприятия, които са договорни изпълнители.

[11] Тоест 29,8 % от общия брой на учениците в ЕУ.

[12] Под 23 % в немската секция и под 47 % във френската секция.

[13] 148 или 20,3 % от общо 718 ученици са деца на служители.

[14] Доставка през януари 2010 г.

[15] През 2007/2008 г. той бе 39.

[16] Вноската на Европейската патентна служба (ЕПС) се отнася за ЕУ в Мюнхен.

[17] Учениците със специални образователни потребности (SEN) са деца, които имат трудности с ученето поради физическо, умствено или поведенческо увреждане.

[18] Бюджетният комитет ще получи повече правомощия за вземане на решения относно бюджетните и финансовите въпроси; смесеният педагогически комитет, който отсега нататък ще бъде само един, ще има правомощия за вземане на решения по повечето педагогични аспекти; Родителите, Комитетът на персонала и Комисията ще имат по един глас.

[19] В рамките на Тройката.

[20] Английски, френски и немски.

[21] Училището в Dunshaughlin (IR), разположено близо до Службата по храните и ветеринарните въпроси в Grange;

Училището в Хераклион (GR), разположено близо до Агенцията за сигурност на европейската информационна мрежа;

Училището в Парма (IT), разположено близо до Европейския орган за безопасност на храните;

Училището в Хелзинки (FI), разположено близо до Европейската агенция по химикалите;

Училището в Страсбург (FR), разположено близо до Европейския парламент;

Училището в Маноск (FR), разположено близо до Изследователския център ITER в Кадараш.

Независимо от наличието на европейска институция/агенция, в Хага (NL) се подготвя проект за акредитирано училище от тип III.

[22] Учениците със специални образователни потребности (SEN) са деца, които имат трудности с ученето поради физическо, умствено или поведенческо увреждане.

[23] Броят на децата с договор SEN премина от 274 за учебната 2004/2005 година на 411 за учебната 2007/2008 г.